મહામુનિભગવંતના વચનો સાંભળી અશોકચંદ્રે રૈવતગિરિ તરફ પ્રયાણ આદરે છે. મહાતીર્થને ભેટવાના મનોરથ સાથે એક – એક ડગલે અનેકજન્મોના અશુભકર્મો ખપાવતો અશોકચન્દ્ર મહાતીર્થના પરમસાન્નિધ્યને પામ્યો. મહાતીર્થના આવા પ્રભાવને મુનિવરના મુખકમલથી સાંભળીને અશોકચન્દ્ર તો રૈવતગિરિના ઉચ્ચ શિખરે ધૂણીધખાવી સ્થિરચિત્તે તપયજ્ઞની ઘોર સાધનાને આદરી. તપના પ્રભાવથી ગિરનાર મહાતીર્થના અધિષ્ઠાયિકા અંબિકાદેવી પ્રસન્ન થયા અને જેના સ્પર્શમાત્રથી લોખંડ પણ સુવર્ણ બની જાય તેવો દરિદ્રતા દૂર કરનારો પારસમણી અશોકચંદ્રને આપ્યો. પારસમણીના પ્રગટ પ્રભાવથી અશોકચંદ્રે રાજ્યની પ્રાપ્તિ કરી. સંપત્તિના પ્રભાવે પામેલ ભોગવિલાસની સામગ્રીમાં ચકચૂર બનેલો અશોકચંદ્ર એક દિવસ અચાનક વિચારે છે કે, “રૈવતગિરિ મહાતીર્થ તથા શાસન અધિષ્ઠાયિકા અંબિકાદેવીના પુણ્યપ્રસાદથી આજે આ રાજવૈભવાદિ પ્રાપ્ત થયા છે તેમાં આસક્ત બનેલો હું તે ઉપકારીનું સ્મરણ પણ કરતો નથી! ધિક્કાર છે મારી જાતને! હું કેવો કૃતઘ્ન બન્યો!”